Broj: 711-I-2414-P-336/22-02-24

Zagreb, 28. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković, kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Ivane Marušić, voditeljice Odsjeka za računovodstvo i financije u Općini Zemunik Donji,** za davanjem očitovanja Povjerenstva, na 181. sjednici, održanoj 28. srpnja 2022., daje sljedeće:

**OČITOVANJE**

1. **Direktor trgovačkog društva Zemunik d.o.o. za komunalnu djelatnost ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI-a.**
2. **Ukoliko bi obveznik, uz navedenu dužnost u trgovačkom društvu Zemunik d.o.o. za komunalnu djelatnost povremeno obavljao druge poslove vozača autobusa od 8 do 10 sati tjedno te bi isto bilo predviđeno sistematizacijom radnih mjesta i navedeno u njegovom aneksu ugovora o radu, mogao bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem očitovanjem Povjerenstva podnijela je Ivana Marušić, voditeljica Odsjeka za računovodstvo i financije u Općini Zemunik Donji. U knjigama ulazne pošte Povjerenstva zahtjev je zaprimljen 15. srpnja 2022. pod poslovnim brojem 711-U-6791-P-336/22-01-1, povodom kojeg se vodi predmet broj P-336/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a. Uvidom u sudski registar Trgovačkog suda u Zadru utvrđeno je jedini osnivač trgovačkog društva Zemunik d.o.o. za komunalnu djelatnost Općina Zemunik Donji, slijedom čega je direktor navedenog trgovačkog društva obvezan postupati sukladno odredbama ZSSI-a.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

Podnositeljica u zahtjevu navodi da direktor trgovačkog društva koje se bavi komunalnom djelatnošću ujedno obavlja i poslove vozača autobusa te da je u ugovoru o radu navedeno da će ih obavljati do raspisivanja natječaja i prijema novog djelatnika na radno mjesto vozača autobusa. Nadalje, navodi se da je natječaj za navedeno radno mjesto raspisan te da je primljen novi djelatnik, ali da još uvijek postoji potreba za dodatnim vozačem zbog povećanog opsega posla. Zaključno podnositeljica postavlja upit smije li direktor trgovačkog društva primiti uskrsnicu, božićnicu i regres koji iznose 3.000,00 kuna godišnje te nagradu za radne rezultate u iznosu od 5.000, 00 kuna godišnje, s obzirom da uz poslove direktora obavlja i poslove vozača. Uz zahtjev za očitovanjem dostavljen je i ugovor o radu zaključen između trgovačkog društva Zemunik d.o.o. za komunalne djelatnosti i direktora društva.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Odredbe navedenog Zakona obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI-a obnašaju.

Stoga obveznik koji je direktor trgovačkog društva u vlasništvu jedinice lokalne samouprave ne može uz plaću za obnašanje navedene javne dužnosti primati i regres, dar za dijete ili božićnicu i druge naknade koji ujedno ne bi predstavljali naknadu stvarnih troškova nastalih u obnašanju dužnosti, jer bi se radilo o primitku zabranjene dodatne naknade za poslove obnašanja navedene javne dužnosti iz članka 7. točke d) ZSSI-a.

 Međutim, ukoliko bi obveznik uz dužnost direktora trgovačkog društva povremeno, kao zaposlenik 8 do 10 sati tjedno obavljao druge poslove vozača te bi isto bilo predviđeno sistematizacijom radnih mjesta i navedeno u aneksu njegovog ugovora o radu, mogao bi temeljem obavljanja tih poslova primiti dodatne naknade ako bi na to imao pravo kao drugi zaposlenici ustanove, jer u tom slučaju one ne bi bile primljene povodom obnašanja javne dužnosti direktora, slijedom čega se ne bi radilo o dodatnoj naknadi za poslove obnašanja javne dužnosti.

Povjerenstvo ističe da je Pravilnikom o unutarnjoj organizaciji i sistematizaciji radnih mjesta trgovačkog društva Zemunik d.o.o. za komunalnu djelatnost predviđeno 1 radno mjesto vozača autobusa te s obzirom da je na tom radnom mjestu trenutna zaposlena druga osoba, proizlazi da direktor navedenog trgovačkog društva ne bi mogao istovremeno obavljati i poslove vozača u trgovačkom društvu.

Nadalje, obveznik ne bi mogao odlučivati o osobnom obavljanju drugih poslova vozača u trgovačkom društvu Zemunik d.o.o za komunalne djelatnosti, već bi o ovoj okolnosti trebao obavijestiti Nadzorni odbor ili Skupštinu društva, koji će razmotriti opravdanost da ih upravo obveznik obavlja uz obnašanje dužnosti direktora, ukoliko je takva mogućnost predviđena aktom o sistematizaciji radnih mjesta.

Slijedom navedenog Povjerenstvo je dalo očitovanje kao što je navedeno u izreci ovoga akta.

**PREDSJEDNICA POVJERENSTVA**

 **Nataša Novaković, dipl. iur.**

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana